**ปลาออร์** หรือ **ปลาริบบิ้น** (อังกฤษ: Oarfish, King of herrings; จีน: 皇帶魚; พินอิน: *huángdài yú*) เป็นปลากระดูกแข็งชนิดหนึ่ง มีชื่อวิทยาศาสตร์ว่า *Regalecus glesne* อยู่ในวงศ์ Regalecidae

มีรูปร่างลักษณะคล้ายกับพญานาคตามความเชื่อของไทย หรือมังกรทะเลในความเชื่อในยุคกลางของชาวตะวันตก โดยมีความยาวได้สูงสุดยาวถึง 9 เมตร และหนัก 300 กิโลกรัม แต่ก็มีบันทึกไว้ในบันทึกสถิติโลกกินเนสส์ด้วยว่า ปลาชนิดนี้เป็นสัตว์มีกระดูกสันหลังที่ยาวที่สุดในโลก โดยอาจยาวได้ถึง 11 เมตร ในขณะที่รายงานไม่ยืนยันอีกบางกระแสระบุว่าอาจยาวถึง 15 เมตร หรือกว่านั้น มีส่วนหัวที่ใหญ่ ลำตัวแบนสีเงิน มีจุดสีฟ้าและดำประปราย มีครีบหลังสีชมพูแดง บนหัวที่อวัยวะแลดูคล้ายหงอนเป็นจุดเด่น

เชื่อว่าเป็นปลาที่อาศัยอยู่ในท้องทะเลลึกในช่วง 1,000 เมตร แต่โดยทั่วไปแล้วอาศัยที่ความลึก 200 เมตร จึงพบเห็นได้ยากมาก แต่มีผู้พบเห็นเป็นระยะ ๆ ในหลายพื้นที่ ตั้งแต่ชายฝั่งทะเลด้านตะวันตกของออสเตรเลีย เรื่อยไปจนถึงทะเลนอกชายฝั่งเม็กซิโก และแถบหมู่เกาะเบอร์มิวดา ส่วนใหญ่มักถูกคลื่นซัดออกมาเกยหาดหลังเกิดพายุ หรือไม่ก็เกิดอาการผิดปกติขึ้นกับปลา เช่น ป่วย หรือใกล้ตาย หรือซากที่ตายแล้ว น้อยครั้งที่จะมีการพบเห็นขณะมีชีวิตอยู่

ภาพถ่ายของปลาออร์ ที่เคยเชื่อกันว่าเป็นพญานาคที่ประเทศลาว
เป็นปลาที่กินแพลงก์ตอนเป็นอาหาร ไม่เป็นอันตรายและไม่ทำร้ายมนุษย์ แม้จะมีรายงานไม่ยืนยันจากนักวิจัยในนิวซีแลนด์ที่ระบุว่าถ้าหากแตะไปที่ตัวของมันขณะยังมีชีวิตอยู่จะปล่อยกระแสไฟฟ้าออกมาช็อตได้ (ซึ่งสันนิษฐานจากความใกล้ชิดทางสายพันธุ์กับ ปลาสตรีมเมอร์ (*Agrostichthys parkeri*) ที่มีรายงานว่าเป็นปลาปล่อยกระแสไฟฟ้าแบบอ่อนเมื่อถูกจับต้อง)

ปลาออร์เมื่อปรากฏตัวขึ้นมามักจะปรากฏเป็นข่าวครึกโครมอยู่เป็นระยะ ๆ ว่าเป็นพญานาคหรือสัตว์ประหลาด อาทิ ในกลางปี ค.ศ. 1996 ได้ปรากฏภาพถ่ายใบหนึ่งของกลุ่มทหารชาวอเมริกันอุ้มปลาชนิดนี้ แพร่กระจายกันทั่วไปในสังคมไทย ทำให้เกิดความเชื่อว่า นั่นเป็นพญานาคที่จับได้จากแม่น้ำโขง และเชื่อว่า ภาพถ่ายนั้นถ่ายที่ค่ายทหารแห่งหนึ่งในประเทศลาวและถ่ายมานานแล้วกว่า 30 ปี ในยุคสงครามเวียดนาม แต่แท้จริงแล้วเป็นภาพที่ถ่ายในค่ายทหารที่เกาะโคโรนาโด รัฐแคลิฟอร์เนีย ในปีเดียวกันนั้นเอง และเป็นปลาที่อยู่จับได้ในมหาสมุทรแปซิฟิก แถบทวีปอเมริกาใต้

ระเบียงภาพ
----------

* ภาพวาดโดย Georges Cuvier ปี 1828 ภาพวาดโดย Georges Cuvier ปี 1828
* ตัวอย่างสตัฟฟ์ของปลาออร์ ที่พิพิธภัณฑ์ประวัติศาสตร์ธรรมชาติเวียนนา ตัวอย่างสตัฟฟ์ของปลาออร์ ที่พิพิธภัณฑ์ประวัติศาสตร์ธรรมชาติเวียนนา
* โครงสร้างกระดูกโครงสร้างกระดูก
* ตัวอ่อนของปลาออร์ ตัวอ่อนของปลาออร์

ดูเพิ่ม
-------

* ปลาทะเลลึก

อ้างอิง
-------

1. ↑  Smith-Vaniz, W. F. (2015). "*Regalecus glesne*". *The IUCN Red List of Threatened Species 2015: e.T190378A21911480*. doi:10.2305/IUCN.UK.2015-4.RLTS.T190378A21911480.en.
2. ↑  Froese, Rainer and Pauly, Daniel, eds. (2013). "*Regalecus glesne*" in FishBase. February 2013 version.
3. ↑  Brian Clark Howard. 5 Surprising Facts About the Oarfish That Has Been Washing Up on Beaches. National Geographic, 22 ตุลาคม 2556.
4. ↑  *Early stages of Atlantic fishes : an identification guide for the western central North Atlantic. Volume I*. Richards, William J. (William Joseph), 1936-. Boca Raton, FL: Taylor & Francis. 2006. ISBN 0-203-50021-0. OCLC 64662785.`{{cite book}}`: CS1 maint: others (ลิงก์)
5. 1 2  Florida Museum. Regalecus glesne. สิืบค้นเมื่อ 25 มกราคม 2564.
6. ↑  "ไต้หวันพบปลาประหลาดสีเงินมีหงอนตัวแบนยาวคล้ายพญานาค ผวาตำนานอาจเกิดแผ่นดินไหวใหญ่". *สนุกดอตคอม*.
7. ↑  Sergio Prostak. Extremely Rare Giant Oarfish Caught on Camera in Gulf of Mexico. SciNews, 7 กรกฎาคม 2556.

คอมมอนส์ มีภาพและสื่อเกี่ยวกับ:  
***Regalecus glesne***

แหล่งข้อมูลอื่น
---------------

* จาก Fishbase.org